recursal/SuperWikiNEXT-32B huggingface dataset:
הרב **זאב וייטמן** (נולד בי"ב באלול ה'תשי"ג, 1953) הוא רב תאגיד "תנובה", רב היישוב אלון שבות, ומומחה כשרות ישראלי.

ביוגרפיה
--------

נולד בקריית ביאליק, לאברהם ומרים וייטמן. למד בישיבת פרחי אהרון וישיבת הר עציון. ב-6 באוקטובר 1973 הוא נקלע למלחמת יום הכיפורים, כשהגיע לבסיס הצבאי בתל פארס בצפון רמת הגולן לשמש כשליח ציבור ביום הכיפורים. בהמשך המלחמה לחם בחזית הדרומית בסיני. בשנות ה-80 כיהן במשך תשע שנים כרבו של כפר עציון. כמו כן שימש כראש אגף הכשרות של הרבנות הראשית לישראל.

בתחילת שנות ה-90 שהה בחו"ל בשליחות חינוכית. בשנת תשנ"ג (1993) פרסם את ספרו "לקראת שמיטה ממלכתית במדינת ישראל: הצעה לקיום מצוות השמיטה במדינת ישראל במציאות החקלאית המודרנית". זמן קצר לאחר מכן מונה כרב הקונצרן תנובה, כמחליפו של הרב יחזקאל דאום שנפטר. בתפקידו הוא אחראי על כשרות כל מוצרי החברה – חלב, בשר, דגים, ביצים ומאפים.

בין השינויים והחידושים ההלכתיים והכשרותיים שהנהיג: השבתת הרפתות והמחלבות ופעילות הובלת החלב בימי שבת ומועד; הקמת מערכת פיקוח והשגחה על הרפתות והקפדה על ביצוע פעולת החליבה בידי יהודים; הקמת צוות מקצועי לפיקוח על ניתוחי פרות באופן שאינו פוגע בכשרות הפרה וחלבה.

בשנת תש"ס (2000) יזם והקים את "ועדת מהדרין" – מערכת כשרות מהדרין של "תנובה", המאגדת נציגי קבוצות מרכזיות בציבור החרדי ובראשה עומדים הרב מרדכי גרוס והרב יעקב מאיר שטרן. הוא גם עומד בראש כנס הכשרות השנתי שבו מופיעים בכירי מומחי הכשרות ונידונים נושאים שונים בעולם הכשרות.

בשנת תשע"ז מונה לרב היישוב אלון שבות. בשנת תשפ"ד יזם הצבעה יישובית על מינויו לרב היישוב, מכיוון שהמינוי הראשון לא כלל הצבעה, וזכה לתמיכה גורפת של רוב מוחלט של תושבי היישוב.

משמש כיו"ר ועדת השמיטה מטעם הרבנות הראשית לישראל. הוא מפרסם מאמרים רבים בתחומי כשרות שונים, ובראשם כשרות החלב, הבשר והתולעים במזון.

למשך תקופה מסוימת היה חבר וראש בית המדרש בארגון בית הלל, אך פרש מהארגון.

משפחתו
------

נשוי למרים, בתו של יונה עמנואל, שהיה עורך המעיין, אב לשלושה ותושב אלון שבות. גיסו הוא הרב שמואל כ"ץ, חוקר תולדות הרבנות הראשית לישראל ולשעבר רב בתי ספר בירושלים.

ספרו
----

* **לקראת שמיטה ממלכתית במדינת ישראל: הצעה לקיום מצוות השמיטה במדינת ישראל במציאות החקלאית המודרנית**, (מהדורה שנייה), בהוצאת מכון צומת, אלון שבות תש"ס

קישורים חיצוניים
----------------

* זאב ויטמן, דף שער בספרייה הלאומית
* כתבות - הרב זאב וייטמן, באתר ערוץ 7
* מאמרים של הרב זאב וייטמן, באתר ספריית אסיף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007528563105171
* ISNI: 0000 0000 4746 708X
* LCCN: nr90024743
* VIAF: 71241690
* WorldCat: lccn-nr90024743

 |
יקטרינבורג סיטי, יוני 2016
**יקטרינבורג סיטי** (ברוסית: **Екатеринбург-Сити**) הוא מרכז עסקים הנמצא בבנייה במרכז העיר יקטרינבורג. פרויקט המתחם הוצג לראשונה בשנת 2006. על פי הפרויקט הראשוני, שטח המתחם כלל בית מלון («Hyatt Regency Ekaterinburg»), ארבעה מגדלים - "איסט", "אוראל", "טטישצ'ב" ו"דה גנין", וכן גלריה מקורה עם שורות קניות ומדרחוב. פרויקט זה פותח על ידי חברת האדריכלים הצרפתית Valode & Pistre בהנחיית ז'אן פיסטר. המשקיע חברת המטלורגיה של הרי אורל.

במקביל, החלה הקמתם של מספר בניינים רבי קומות בסביבתו הקרובה - גורד השחקים המגורים "דה לוקס" (לימים שינה את שמו ל"מהפכת פברואר") של מרכזי העסקים" דמידוב "ו"פרזידנט", שלמרות שלא היה קשור לפרויקט "יקטרינבורג סיטי", משלימים את הפנורמה שלה ולעיתים קרובות משויכים לה. גורד שחקים נוסף - "בליי דום" נבנה באזור זה עוד בשנים 1978–1982. בשנת 2008 רכשה חברת המטלורגיה של הרי אורל את מרכז העסקים דמידוב, על מנת לשלב אותו בתשתית המאוחדת של "יקטרינבורג סיטי".

השטח הכולל של מתחם העסקים יעמוד על 750 אלף מ"ר. יצוין כי לא יותר מ-35% מהשטח מוקצים לבנייה על מנת להשאיר כמה שיותר מקום לגינון, מדרכות ושטחים ציבוריים.

על פי הפרויקט הראשוני, יקטרינבורג סיטי הייתה אמורה לאחד יותר מ-400 אלף מ"ר של שטחי מסחר וקמעונאות, משרדים, בתי מלון, מרכזי בילוי, בתי קפה ומסעדות. תוכנן לבנות 12 אובייקטים: ארבעה בנייני משרדים, פארק עסקים, בדגש על נציגי עסקים קטנים ובינוניים, מה שנקרא גלריית הקניות ושני מלונות. שטח הרובע היה אמור להיות חמישה דונם.

ההנחה הייתה כי עבודות ההקמה צריכות להסתיים בשנת 2014, אולם בפברואר 2009 הופסקה הבנייה והשלמתה נדחתה ללא הגבלת זמן. עלות הפרויקט מוערכת במיליארד יורו. הבנייה התחדשה באוגוסט 2010.

ראו גם
------

* גורד שחקים ויסוצקי

קישורים חיצוניים
----------------

ויקישיתוף מדיה וקבצים בנושא **יקטרינבורג סיטי** בוויקישיתוף

הערות שוליים
------------

1. ↑
2. ↑

| רוסיהרוסיה מרכזי העסקים של רוסיה |
| --- |
| המחוז הפדרלי המרכזי | מוסקבה סיטי • מרכז הסחר העולמי • סברבנק סיטי • קרוקוס סיטי |
| המחוז הפדרלי הצפון-מערבי | מרכז לאחטה |
| המחוז הפדרלי הדרומי וצפון קווקז | וולגוגרד סיטי • גרוזני סיטי |
| המחוז הפדרלי של אורל וסיביר | יקטרינבורג סיטי • אירקוטסק סיטי |
**איתן שמעון מור-יוסף** (נולד בשנת 1963) הוא איש חינוך ישראלי, מזכ"ל תנועת בני עקיבא בשנים 2003 – 2006, מנהל בתי ספר וחבר המועצה המקומית קצרין בין השנים 2008 ו-2013.

ביוגרפיה
--------

נולד בירושלים וגדל בשכונת קטמון, במשפחה בת ארבעה ילדים. אביו, מרדכי, נולד במרוקו ועלה ארצה בגיל 24. אמו, גאולה, הייתה בת למשפחה שחיה בארץ זה 15 דורות. אחיו הגדול פרופסור שלמה מור־יוסף, שימש כמנכ"ל רשות האוכלוסין וההגירה, המוסד לביטוח לאומי והמרכז הרפואי הדסה. אחיו אורי נהרג במלחמת יום הכיפורים.

גדל במשפחה דתית, אך למרות זאת למד בבית ספר ממלכתי לא דתי והיה חבר בתנועת הצופים. לאחר מכן עבר ללמוד במוסדות "חורב" ובישיבת נתיב מאיר והצטרף לפעילות בסניף בני עקיבא "מרכז" בירושלים, שם גם שימש כקמונר. לאחר התיכון למד בישיבת הר עציון. היה מורה בחטיבת הביניים של ישיבת מקור חיים, ניהל בית ספר במצפה רמון ואת בית הספר "דרכי נעם" בקצרין, שאותו הקים. בשנת 2003 נבחר לכהן כמזכ"ל בני עקיבא בישראל. בתקופתו כמזכ"ל יזם סדרת פגישות לשיח ולימוד משותף בין מדריכי בני עקיבא למדריכי השומר הצעיר, והוא נחשב למזכ"ל שהכניס לתנועה צביון חברתי. כמו כן, בתקופתו התמודד עם אירועים כמו תוכנית ההתנתקות ופינוי עמונה. לאחר סיום תפקידו שימש כמנהל בית ספר בקיבוץ לביא. היה ראש מטה חגיגות שלושים שנה לקצרין.

בשנת 2008, לקראת הבחירות למועצה המקומית קצרין, הוצב במקום השני ברשימת "לב" של ראש המועצה סמי בר לב ונבחר כחבר מועצה. כיהן בתפקיד עד שנת 2013.

נשוי לאפרת לבית וירצבורגר ואב לשישה. מתגורר בקצרין.

הערות שוליים
------------

1. 1 2  ילקוט הפרסומים 5877 עמ' 935.
2. ↑  עינת ברזילי, הרב בני נכטיילר יהיה המזכ"ל הבא של "בני עקיבא", באתר nrg‏, 24 ביולי 2006
3. ↑  עפרה לקס, מזכ"ל קיבוצניק או רב?, באתר ערוץ 7, 17 באפריל 2008
4. ↑  אלישיב רייכנר, גיב מי מור יוסף, באתר nrg‏, 3 בספטמבר 2006
5. ↑  אבנר לוטן, בר לב התחבר גם לדתיים, באתר mynet‏ העמק, 7 באוגוסט 2008

| בני עקיבא |
| --- |
| מזכ"לי תנועת בני עקיבא בישראל | מתתיהו רוטנברג • יעקב דרורי • אברהם שטרן • ליפא אהרוני • ידידיה כהן • שלמה סמסון • אמנון שפירא • יוחנן בן-יעקב • יהושע (שייע) אלטמן • אברהם ליפשיץ • אלחנן גלט • יונה גודמן • מרדכי (מוטי) יוגב • איתן מור-יוסף • הרב בני נכטיילר • דני הירשברג • יאיר שחל • יגאל קליין |  |
| מזכ"לי תנועת בני עקיבא העולמית | יוסקה שפירא • אברהם דובדבני • יצחק שטיגליץ • גאל גרינוולד • זאב שוורץ • הרב נעם פרל • רועי אביקסיס • אוהד טל • צבי אלון |
| מושגים | תורה ועבודה • שבט יובל • של"פ • צוותי נחשון • גרעין נח"ל • פרויקט השחר • שבט איתנים |
| אישים מרכזיים | יחיאל אליאש • הרב משה צבי נריה • הרב חיים דרוקמן |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007498598405171
* VIAF: 308255870
* WorldCat (עם VIAF): 308255870

 |
**סוזן ג'ין "סוזי" מרוני** (אנגלית: **Susan Jean "Susie" Maroney**; נולדה ב-15 בנובמבר 1974), היא שחיינית אוסטרלית למרחקים ארוכים.

ביוגרפיה
--------

מרוני נולדה במדינת ניו סאות' ויילס שבאוסטרליה. היא נולדה עם שיתוק מוחין אך מעולם לא הזכירה זאת עד לשנת 2007. כטיפול למצבה, החלה ללמוד שחייה, כבר בגיל ארבע. עד מהרה השקיעה את עצמה, רובה ככולה, בעיסוק החדש שמצאה לעצמה.

בגיל 14 החלה להתחרות בשחייה למרחקים ארוכים. לאחר שנכשלה במאמציה לסיים את בית הספר התיכון, בין היתר בגלל שיתוק מוחין ממנו סבלו היא ואחיה שון, התעמקה בתחום השחייה, מתוך רצון להגיע להישגים ייחודיים בתחום שחיית מרתון במים פתוחים.
בשנת 1989, כשהיא בת 14 וכמה חודשים, זכתה להכרה הראשונה שלה כשחיינית למרחקים מרתוניים, כשסיימה במקום השלישי באליפות אוסטרליה לנשים בתחום זה.

בשנת 1990 הייתה לאדם הראשון לשחות ממאנלי שבניו סאות' ויילס לדארלינג הארבור וחזרה, בשבע שעות. באותה שנה גם שברה את שיא המהירות לנשים בחציית תעלת למאנש, כשבתוך כך היא גם הופכת לאוסטרלי הצעיר ביותר שחצה אי פעם את התעלה.

ב-2007 מכרה מרוני את סיפור חייה, כולל הגילוי על השיתוק מוחין לתוכנית טוק שואו בטלוויזיה.

ב-22 בפברואר 2016 יצאה בהודעה לתקשורת שהיא גילתה על גבה נגע עורי שהתברר כסרטן ממאיר של מלנומה.

חיים אישיים
-----------

למרוני שלושה ילדים. בתה הבכורה מנישואיה הראשונים ושני ילדיה הנוספים מנישואיה השניים. משנת 2016 היא בזוגיות עם פרי קרוס, שחקן רוגבי יוניון בעבר המשותק מגיל 19, בכל ארבעת הגפיים שלו (קוואדריפלג) וללא יכולת נשימה עצמונית. הם נפרדו לאחר כשנה.

הישגים ותארים
-------------

* הראשונה ששחתה בשחייה רצופה 197 קילומטר, במשך 38:33 שעות, את תעלת יוקטן ממקסיקו לקובה (1 ביוני 1998).
* האישה שחצתה בשחייה את תעלת למאנש הלוך ושוב בזמן המהיר ביותר של 17:14 שעות (22 ביולי 1991).
* אדם השני בהיסטוריה שחצתה את מצר פלורידה מקובה לפלורידה ארצות הברית, מרחק של כ-180 קילומטר בעזרת כלוב נגד כרישים (12 במאי 1997).
* ב-2005 צורפה להיכל התהילה של שחיית המרתון העולמי (IMSHOF).

קישורים חיצוניים
----------------

* Susie Maroney, באתר A Marathon Swimmers Federation project (באנגלית)

הערות שוליים
------------

1. ↑  Alex Greig, Former marathon swimmer Susie Maroney reveals she has cancer. Mamamia, February 22, 2016 (באנגלית)
2. ↑  באתר The Sydney Morning Herald
3. ↑  באתר Guinness World Records שיאי גינס
4. ↑  באתר IMSHOF היכל התהילה של שחיית המרתון העולמי

|  |  |
| --- | --- |
| בקרת זהויות עריכת הנתון בוויקינתונים | 
* AWR: AWE2266b
* ISNI: 0000 0000 3632 6206
* LCCN: n2005071530
* VIAF: 58490431
* WorldCat: lccn-n2005071530

 |
**סיגנה סוונדסן** (בדנית: **Signe Svendsen**;‏ נולד ב-16 באוקטובר 1974) היא זמרת ומנחת טלוויזיה דנית.

ביוגרפיה
--------

סיגנה סוונדסן נולדה בעיירה ניובורג. היא סיימה לימודי בית ספר ולמדה מוזיקה בקונסרבטוריון של קופנהגן אותו סיימה בשנת 2003. בשנת 2001 היא שרה ביחד אם להקה דנית Rollo & King שיר שזכה בפרס בתחרות שירים דנית, הגיע למקום השלישי במצעד הפזמונים והיה נציג של דנמרק ב-אירוויזיון 2001 בה הוא זכה במקום השני. בשנת 2002 היא הגישה ציונים דנים של תחרות זו (השיר הדני הגיע למקום האחרון בתחרות).

בעקבות הצלחתה בשנת 2003 סוונדסן הוזמנה להנחות תוכנית טלוויזיה לצד ביארנה סלוט כריסטיאנסן. בהמשך היא עשתה עם כריסטיאנסן תוכניות טלוויזיה נוספות ‏Signe og B.S. på afveje i (2003) ו- Signe & B.S. i Tasmanien (2004). היא הייתה מנחה של תוכניות נוספות ובשנים 2006–2011 הייתה חלק של צוות Spørg Charlie בערוץ TV 2 Charlie.

במקביל לקריירה בטלוויזיה סוונדסן המשיכה לשיר. בשנים 2007–2010 היא שרה לצד נילס האוסגארד. היא המשיכה לשתף פעולה איתו להופיע בהופעותיו עד לשנת 2015. בשנת 2010 היא שחררה את האלבום הראשון שלה Ny passager. הוא הגיע למקום ה-12 במצעד הפזמונים הדני. סוונדסן כתבה בעצמה 8 שירים מ-10 שהיו באלבום. לאחר הוצאת האלבום סוונדסן ערכה סיבוב הופעות בה שיתפה מוזיקאים דנים נוספים. היא שחררה אלבום Live 2010 לאחר סיום ההופעות.

בשנת 2012 היא שחררה שיר Din Sang. בהמשך הוא נכלל באלבומה השני שהגיע למקום השלישי במצעד הפזמונים. גם לאחר הופעות עם שירי אלבום זה יצא אלבום Sange på Tour (2012).

סוונדסן עשתה אלבומים נוספים בשנים 2016 ו-2020 אך הם לא זכו לאותה הצלחה.

קישורים חיצוניים
----------------

* סיגנה סוונדסן, ברשת החברתית אקס (טוויטר)
* סיגנה סוונדסן, במסד הנתונים הקולנועיים IMDb (באנגלית)
* סיגנה סוונדסן, באתר Last.fm (באנגלית)
* סיגנה סוונדסן, באתר AllMusic (באנגלית)
* סיגנה סוונדסן, באתר MusicBrainz (באנגלית)
* סיגנה סוונדסן, באתר Discogs (באנגלית)
* סיגנה סוונדסן, באתר Songkick (באנגלית)
* אתר האינטרנט הרשמי של סיגנה סוונדסן


|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: cd7c2da5-f025-4a9b-b1ae-1a9a1db1a297

 |
אג'פסנדאלי
**אג'פסנדאלי** (בגיאורגית: **აჯაფსანდალი**; בארמנית: **Աջափսանդալ**) הוא מאכל גאורגי וארמני מסורתי, פופולרי גם בכל צפון הקווקז.

מאפיינים
--------

הוא מורכב מבצל, חצילים, עגבנייה ופלפל צלוי, מבושל או מטוגן בשמן צמחי ומתובל בשום, בזיליקוםריחן מצוי, עלי כוסברה, פטרוזיליה ותיבול נוסף. לפעמים מוסיפים תפוחי אדמה, פלפל חריף ואפילו גזר על אף שמתכונים מסורתיים אינם כוללים אותם. מנה זו קיימת תחת שמות שונים במטבחים רבים של עמי הקווקז ושל עמים דוברי טורקית.

המקבילה האירופאית של מנה זו היא סוטה ירקות או רטטוי. עם זאת, אג'פסנדאלי מוגש בדרך כלל קר.

ראו גם
------

* חורש (מאכל)

קישורים חיצוניים
----------------

ויקישיתוף מדיה וקבצים בנושא **אג'פסנדאלי** בוויקישיתוף

הערות שוליים
------------

1. ↑  "Журнал «BBQ»: Новый номер". *bbqmag.ru*. נבדק ב-2024-01-31.
2. ↑  Burford T. 2015, *Georgia, Bradt Travel Guide*, p. 71.
3. ↑  Capalbo, Carla (2022-03-01). *Tasting Georgia: A Food and Wine Journey in the Caucasus with Over 70 Recipes* (באנגלית). Interlink Publishing Group Incorporated. ISBN 978-1-62371-842-8.
4. ↑  Turansky, Maggie (2020-12-27). "Ajapsandali Recipe: How to Make Georgian Eggplant Stew". *No Frills Kitchen* (באנגלית אמריקאית). נבדק ב-2023-12-21.
**ניב מג'ר** (נולד ב-1 בנובמבר 1984) הוא קומיקאי, סטנדאפיסט, שחקן, מתופף, במאי ותסריטאי ישראלי.

ביוגרפיה
--------

מג'ר נולד ב-1984 בעיר הרצליה לזוג הורים פסיכולוגים.

בתיכון למד במגמת קולנוע, לאחר מכן שירת בצה"ל באגף האפסנאות, והתחתן בשנת 2019.

משמש כמתופף בלהקת קרמל אפל פופ.

בשנת 2007 התחיל להעלות סרטונים לאתר Flix, יחד עם חבריו, תחת השם "חבורת ניתוח קיסרי". באותה שנה החל לעבוד באתר כעורך וידאו. בעבודתו הכיר את רועי כפרי ויחד החלו השניים ליצור את "ניצה ולחם", סדרת מערכוני נונסנס שזכתה להצלחה רבה. בשנת 2012 הופיעו השניים בתפקיד "ניצה ולחם" בתוכנית "קאמבק" בערוץ הוט קומדי סנטרל.

בשנת 2015 החל להנחות בשלישייה את התוכנית "נדחפים" בערוץ הילדים. בשנה זו גם השתתף ב"סרט אפס" בתפקיד יחזקאל, ובסדרה "חלם בהלם" בחינוכית. באותה שנה כתב וביים פרסומת לחברת פפסי, בכיכובו של לארי תומאס (אנ') (Soup Nazi מהסדרה "סיינפלד"). שנה לאחר מכן כתב, ערך, ביים והשתתף בפרסומת לקטלוג החדש של איקאה בכיכובו של ויין נייט (ניומן מ"סיינפלד"). ב-2017 נמנה עם צוות הכותבים והמגישים של התוכנית "טלוויזיה מהעתיד" המשודרת ברשת (תחילה בערוץ 2 ולאחר בכן ברשת 13), ומשמש גם כבמאי התוכנית.

בשנת 2018 שיחק את רון-רון שולמן בסדרה "על הספקטרום" ששודרה ב-Yes. ביוני 2019 זכה בפרס השחקן הקומי הטוב ביותר בפסטיבל הסדרות של מונטה-קרלו (אנ'). הסדרה עצמה זכתה בפסטיבל בפרס הסדרה הקומית הטובה ביותר.

ב-2023 שיחק בסרט "בית".

לקריאה נוספת
------------

* עידו רוזן, Independent Content Creators Online: A Paradigm Shift in Film Aesthetic and Production, the Case of Israel, **אוניברסיטת קיימברידג'**, 2023

קישורים חיצוניים
----------------

* ניב מג'ר, ברשת החברתית פייסבוק
* ניב מג'ר, ברשת החברתית אינסטגרם
* ניב מג'ר, סרטונים בערוץ היוטיוב
* ניב מג'ר, במיזם "אישים" לתיעוד היצירה הישראלית
* ניב מג'ר, במסד הנתונים הקולנועיים IMDb (באנגלית)
* עמי פרידמן, כוכב "על הספקטרום": "גם אני משתדל לא לצאת מהבית", באתר ynet, 23 ביולי 2018

הערות שוליים
------------

1. 1 2  אתר למנויים בלבד מאי פלטי, הקומיקאי ניב מג'ר מפסיק להיות הבטחת רשת אקסצנטרית ומגיע לפריים טיים של ערוץ 2, באתר הארץ, 17 באוגוסט 2017
2. ↑  השאלון עם ניב מג'ר / מאת: סיני גז | השאלון The Questionnaire
3. ↑  אני רובי, ואני פדופיל, באתר רשת, 10 ביולי 2017
4. ↑  הסדרה "על הספקטרום" של yes, זכתה בפרס השחקנית, השחקן והסדרה הקומית הטובים ביותר בפסטיבל הסדרות של מונטה-קרלו, בחסות הנסיך אלברט ממונקו, באתר סרוגים, 19 ביוני 2019
**קָלמָן סֵל** (בהונגרית: **Dukai és szentgyörgyvölgyi dr. Széll Kálmán**;‏ 8 ביוני 1843 - 16 באוגוסט 1915) היה כלכלן וכיהן כראש ממשלת הונגריה בין 26 בפברואר 1899 ל-27 ביוני 1903. על שמו כיכר סל קלמן בבודפשט (בימי השלטון הקומוניסטי נקראה כיכר מוסקבה).

תולדות חייו
-----------

סל נולד על גבול אוסטריה-הונגריה ולמד כלכלה בבודפשט ובווינה. היה בין מקורביו של המדינאי פרנץ דיאק, ב-1867 נשא לאשה את אילונה ורשמארטי, בתו של המשורר מיהאי ורשמארטי, שחיה עם משפחת דיאק לאחר מות אביה.

ב-1875 מונה לשר האוצר בממשלת קלמן טיסה וב-1878 הוביל את ההסכם הכלכלי של הונגריה ואוסטריה (הנספח הכלכלי של הסדר הפשרה (ה-Ausgleich) אשר הביא ליצירת האימפריה האוסטרו-הונגרית), במסגרתו יצר את הבנק המרכזי המשותף האוסטרו-הונגרי ושיקם את כלכלת הונגריה ואת מצב האשראי שלה. סל התפטר מתפקידו עקב כיבוש בוסניה והרצגובינה, אותה ראה כהרפתקאה המסכנת את כלכלת הממלכה.

ב-1899 היה לראש ממשלה מטעם המפלגה הליברלית והוביל הסכמי סחר ומכס מול אוסטריה שהקנו להונגריה מעמד עצמאי. בבחירות של שנת 1901 שב והרכיב את הקבינט. אולם, חוק שניסה להעביר, אשר הגדיל את מספר המגויסים ההונגרים לצבא אוסטרו-הונגריה עורר את חמת זעמם של הלאומנים שהצהירו שיסרבו לגיוס אלא אם כן יינתן לשפה ההונגרית מעמד שווה לזה של השפה הגרמנית בצבא (הצבא התנהל בגרמנית בלבד). המשבר הביא את ממשלתו לקיצה ב-1903.

כאשר פירק יורשו, אישטוון טיסה, את המפלגה הליברלית שנה לאחר מכן, כיהן סל כיו"ר מפלגת החוקה.

הנצחה
-----

* על שמו נקראה כיכר סל קלמן בבודפשט (בימי השלטון הקומוניסטי נקראה כיכר מוסקבה)

קישורים חיצוניים
----------------

ויקישיתוף מדיה וקבצים בנושא **קלמן סל** בוויקישיתוף
* ערך באנציקלופדיה בריטניקה

|  |  |
| --- | --- |
| בקרת זהויות עריכת הנתון בוויקינתונים | 
* GND: 1084341417
* ISNI: 0000 0003 7761 0176
* LCCN: n2012055617
* NKC: jo2016929781
* VIAF: 254630985
* WorldCat: lccn-n2012055617

 |
אנטנת UHF.  
שלושת המוטות המכוונם כלפי מטה משמשים כ"מישור קרקע" והמוט הזקוף כלפי מעלה הוא אנטנת מונופול
**אנטנת מונופול** (מכונה לפעמים: **אנטנת מרקוני**), הוא כינוי למשפחת אנטנות נפוצה, הבנויה ממוט ישר מוליך אשר בדרך כלל מונח בניצב למשטח גדול (יחסית לאורכי הגל), מוליך (כגון פני כדור הארץ) ונקרא בספרות "מישור הקרקע" (באנגלית: ground plane).

צד אחד של כבל ההזנה מחובר לחלק התחתון של האנטנה, והצד השני מחובר למישור הקרקע, בדרך כלל כדור הארץ.

זאת בניגוד לאנטנת דיפול, אשר מכילה שני מוטות זהים מוליכים, כאשר הסיגנל ממשדר עובר בין שני חצאי האנטנה.

אנטנת מונופול פועלת כמכשיר תהודה, כאשר המוט (מונופול) מתפקד כמהוד עבור גלי רדיו, המתנודד עם גלים עומדים של מתח וזרם לאורך ציר האנטנה. לאור זאת, אורך האנטנה נקבע על ידי אורך הגל, שעבורו היא משמשת.

עקום קרינה
----------

Showing the monopole antenna has the same radiation pattern over perfect ground as a dipole in free space with twice the voltage
כמו באנטנת דיפול, אנטנת מרקוני היא בעלת עקום קרינה כלל-כיווני. כלומר, הוא מבטא קרינה בעוצמה אחידה בכל זווית סביב ציר האנטנה, אולם הקרינה משתנה כתלות בזווית ההגבהה, עם צניחה ל-0 בזנית של ציר האנטנה.

האנטנה מייצרת גלי רדיו בעלי קיטוב אנכי.

המונופול ניתן לתיאור (ראה איור) כדיפול, אשר החליפו את החלק התחתון שלו במישור קרקע, בזוויות ישרות לחצי הנותר. אם המישור גדול דיו, הגלים המוחזרים מהמישור, שנוצרו על ידי החלק העליון, יראו כאילו הגיעו מאנטנה מדומה זהה לחלק השני של הדיפול, וכך נוצר עקום קרינה של דיפול.

לכן, עקום קרינה של מונופול, עם מישור מוליך אידיאלי אין סופי, זהה לחלק העליון של דיפול, עם קרינה מקסימלית בכיוון מאוזן, בניצב לאנטנה. עקב העובדה שהוא קורן רק למרחב שמעל המישור, שהוא חצי המרחב של אנטנת דיפול, למונופול יהיה שבח אנטנה כפול (או גדול ב-3 dB) מדיפול זהה.

מכיוון של"דיפול חצי אורך גל" שבח אנטנה של 2.19dBi והתנגדות קרינה של 73 אוהם, "מונופול רבע אורך גל", הנפוץ שהאנטנות המונופול, יהיה בעל שבח אנטנה של:

2.19 + 3 = 5.19 dBi

והתנגדות קרינה של 36.8 אוהם, מעל מישור קרקע "טוב".

הנטייה של מישורי קרקע קטנים, או של בעלי מוליכות פחות טובה, היא להטות את כוון העוצמה המקסימלית מעלה לזוויות גבוהות יותר ביחס למישור.

קישורים חיצוניים
----------------

ויקישיתוף מדיה וקבצים בנושא **אנטנת מונופול** בוויקישיתוף

הערות שוליים
------------

1. ↑  על שם ממציאה, גוליאלמו מרקוני (1895). אם כי באותו זמן המציא את אנטנת המונופול באופן בלתי תלוי גם המדען הרוסי אלכסנדר פופוב

|  |  |
| --- | --- |
| בקרת זהויות עריכת הנתון בוויקינתונים | 
* GND: 4188070-5

 |
**נחל שוקק** (בעבר נהר אל ג'וסק) הוא נחל איתן הזורם בפארק המעיינות, בעמק המעיינות שבעמק בית שאן. אורכו כ־1.5 ק"מ והוא נשפך אל נחל הקיבוצים. שירה ועמית המלכות

תוואי הנחל
----------

מוצא הנחל בעין שוקק, מעיין גדול ואיתן. משם זורמים המים הצלולים אל בריכת הטחנה, דרך "השביל הרטוב" בסדרת מפלים קטנים. בדרך נשפכת אליו תעלה מלאכותית שמנקזת את יובליו נחל גפת ונחל יצפור דרך השטחים החקלאים המעובדים שמדרום לנחל. לאחר בריכת הטחנה ממשיך הנחל לזרום עד שנשפך לנחל הקיבוצים סמוך לתל שוכה.

ארכאולוגיה
----------

לצד הנחל נבנו בעבר שתי טחנות קמח. אחת במעלה הנחל בצמוד לעין שוקק – טחונת אל-ג'וסק שרובה הרוסה. השנייה, טחונת אל-אשרף נשמרה יחסית עם חלקים מאמת המים אליה ונמצאת בסוף השביל הרטוב, סמוך לבריכת הטחנה שנקראת על שמה.

השביל הרטוב
-----------

"השביל הרטוב" הוא לשביל הליכה רגלית בתוך מים רדודים, מוקף בצמחייה וקנים ומוצל המחבר בין עין שוקק לבריכת הטחנה בתוואי נחל שוקק. אורכו כ־300 מטרים ועומק המים בו כ־30 ס"מ. השביל הוקם על ידי "כוח צביקה" לזכרו של סרן צביקה קפלן מקיבוץ מירב שנפל בצוק איתן. אנשי "כוח צביקה" ממשיכים לפתח לטפל באתר השביל באופן קבוע. בני משפחתו של צביקה קפלן, חיילי גדס"ר גולני ומתנדבים נוספים, פרצו וסידרו את השביל הרטוב לשימוש והנאת כלל ציבור המטיילים בפארק, כמקום להנצחתו. צוות פארק המעיינות תרם לפריצת השביל.

בעלי חיים
---------

בנחל נצפו החלזונות שחריר חלק וסהרונית הירדן, גם בריום (נימפה) ודגים מהסוג גמבוזיה.

ראו גם
------

* עין מודע
* נחל עמל

קישורים חיצוניים
----------------

ויקישיתוף מדיה וקבצים בנושא **נחל שוקק** בוויקישיתוף

הערות שוליים
------------

1. 1 2  ועדת השמות הממשלתית, רשימון נחלים באזורי הגלבוע ובית-שאן, 24 ביולי 1956, עמוד 7
2. ↑  הגלבוע, מכון דש"א, עמוד 73, נובמבר 2014
3. ↑  עמק חרוד ודרום בקעת בית-שאן, מכון דש"א, אוגוסט 2020
4. ↑  עין שוקק, באתר תיירות ניר דוד
5. ↑  פארק המעיינות, באתר kinderland
6. ↑  מיכל דובינסקי, השביל הרטוב בפארק המעיינות: מעין שוקק לבריכת הטחנה, באתר טיולי, ‏1 ביוני 2017
7. ↑  רגישות סביבתית לפעולות תחזוקה של הערוצים ברשות ניקוז ונחלים ירדן דרומי – דו"ח סופי, מכון דש"א, נובמבר 2010
**צנינית גבוהה** (שם מדעי: *Caranx melampygus*) היא מין דג-ים גדול ממשפחת הצניניתיים המצוי בימים הטרופיים של האוקיינוס השקט והאוקיינוס ההודי, מחופי מזרח אפריקה עד למרכז אמריקה.

מאפיינים
--------

אורך הצנינית 117 ס"מ ומשקלה עד 43.5 ק"ג. היא בעלת גוף מוארך ושרירי בעל קשקשים ירקרקים, סנפירים כחולים חוץ מסנפיר החזה הצהוב, פיה ענקי ועיניה גדולות וזהובות. לאורך הגוף ישנו פס גדול בצבע כחול מבריק. 

הצנינית נפוצה בשוניות אלמוגים רבות ובין סלעים באזורים הטרופיים. להקות של צניניות יימצאו גם באוקיינוס הפתוח אבל יתקשו למצוא מזון מספיק.

הם טורפות דגים קטנים יותר כמו סרדינים המתגודדים בלהקות, מסילוניות שונות או מסרטנים הנפוצים במים. הלהקות מבודדת טרף בין אלמוגי השונית. לעיתים הצניניות משתפות פעולה עם דים אחרים כמו שפתוניים, תוכינוניים, מוליתיים או חכליליים וגם עם נחשי ים רחבי זנב.

ראו גם
------

* צנינית היפוס - קרובה לסוג החיה באוקיינוס האטלנטי

קישורים חיצוניים
----------------

ויקישיתוף מדיה וקבצים בנושא **צנינית גבוהה** בוויקישיתוף
* צנינית גבוהה, באתר ITIS (באנגלית)
* צנינית גבוהה, באתר NCBI (באנגלית)
* צנינית גבוהה, באתר FishBase (באנגלית)
* צנינית גבוהה, באתר GBIF (באנגלית)

הערות שוליים
------------

1. ↑  צנינית גבוהה באתר הרשימה האדומה של IUCN
הרב **משה חסקין** (תרל"ד 1872 - תש"י, 15 ביוני 1950) היה רב בליטא ובאוקראינה ולאחר מכן בירושלים.

תולדותיו
--------

הרב משה חסקין החל ללמוד בבית־המדרש "קברנים" בקובנה שבליטא בשנת תר"ן (1890). שם הוא פגש את החפץ חיים אשר הפגיש אותו עם הרב יצחק אלחנן ספקטור שאותו שימש במשך שלוש שנים ובין השאר שוחרר בהשתדלותו מגיוס לצבא. בשנת תרנ"ו (1896) נישא לחנה בת יהודה רבינוביץ' מהעיר יורבורג. לכבוד אירוסיו וחתונותו תרם כסף למען מיישבי ארץ ישראל. חסקין המשיך ללמוד עוד שלוש שנים בקובנה. בשנת תרנ"ט (1899) עבר לווילנה ושם למד עוד שנה עד שהתמנה לרב בעיירה קרקינובה (מחוז קובנה, ליטא) שם כיהן במשך חמש עשרה שנה עד שמלחמת העולם הראשונה הביאה לגירוש היהודים מהעיירה. בשנת תרע"ב (1912) ייסד ישיבה בקרקינובה, שבה למדו כ-60 תלמידים. על פי עדותו הישיבה זכתה לשם טוב ונחשבה למכינה לישיבת סלבודקה.

לפני חג השבועות תרע"ה (1915) גורש חסקין מקרקינובה ועבר לעיר פרילוקי (מחוז פולטבה, אוקראינה), שם התמנה בשנת תרע"ט (1919) לרב העיירה. בימי מלחמת האזרחים ברוסיה, עברה העיירה מיד ליד, ויהודיה עמדו בסכנת מוות ושוד, במיוחד תחת שלטונות פטליורה והצבא הלבן של אנטון דניקין. הרב חסקין סיפר שבמספר מקרים רק כפסע היה בינו לבין המוות. בלילה בו נסוג צבא דניקין מפני הצבא האדום הם רצחו 27 יהודים והרב חסקין עצמו ניצל בזכות מכר נוצרי שהחביא אותו.

תחת השלטון הקומוניסטי האנטי־דתי, סבל הרב חסקין מהצקות והשפלות, כמו כוהני הדת האחרים. הוא מספר שנאלץ לטאטא את רחובות העיר עם הרב ציפרינוביץ' במטאטאיהם הפרטיים, תחת עינם הפקוחה של השוטרים. ביתו הוחרם, והוא גר עם אשתו בעזרת הנשים של בית מדרש קטן.

בראשית שנת תרצ"ג נפטרה רעייתו. בערב פסח באותה שנה (1933) עלה לארץ ישראל, שבה כבר היו בנו ובתו. את הרישיון לעזוב את ברית המועצות קיבל בקושי רב, לאחר השתדלות בת שלוש שנים של קרובים וידידים ברוסיה, אמריקה וארץ ישראל. בירושלים הוא היה הגזבר של התאחדות הרבנים פליטי רוסיא ושאר ארצות.

בשנת תרצ"ח (1937/8) הוציא לאור בירושלים את ספרו "כלכלת שביעית", בו קיבץ את הלכות שנת השמיטה - מן המשנה, תלמוד בבלי, תלמוד ירושלמי, הרמב"ם, ראשונים וגדולי האחרונים, וביאר אותן. כן חיבר את "אהל משה" על סדר זרעים שבתלמוד הירושלמי.

נפטר ב-15 ביוני 1950 בירושלים, ונקבר בבית הקברות סנהדריה.לבנו הבכור קרא יצחק אלחנן, על שם רבו, הרב יצחק אלחנן ספקטור. נכדתו היא חנה הירש שהייתה הניצבת הראשונה במשטרה. נינו הוא מורה הדרך גלעד חסקין.

קישורים חיצוניים
----------------

ויקישיתוף מדיה וקבצים בנושא **משה חסקין** בוויקישיתוף
* הקדמת המחבר ל"כלכלת שביעית"
* 'חסקין, ר' משה ב"ר אפרים', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 51 (ספר יזכור לקהילת ליטא, בספריית העיר ניו יורק, תמונה 1249).

הערות שוליים
------------

1. ↑  ר' משה חסקין, דבר, 16 ביוני 1950
2. ↑  טור אמצעי, המליץ, 22 ביולי 1896  
טור שמאלי, המליץ, 6 בספטמבר 1896
3. ↑  עדת קרקווינא, הצפירה, 8 באפריל 1900
4. ↑  כותבים אלינו, הצפירה, 25 במאי 1913
5. ↑  הרב משה חסקין, הצופה, 18 ביוני 1950
6. ↑  משה חסקין באתר GRAVEZ

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007519122405171
* VIAF: 308278110
* WorldCat: viaf-308278110

 |
אין תמונה חופשיתאין תמונה חופשית
רבי **נח יצחק דיסקין** (כונה **ר' נח אִיצֶ'ה**; לפני ה'ת"ר, 1840 - ח' בתמוז תרס"ח, 7 ביולי 1908) היה ראב"ד לומז'ה.

ביוגרפיה
--------

נולד לרב בנימין דיסקין, אחיו הגדול הוא רבי משה יהושע יהודה לייב דיסקין. בצעירותו למד במשך 3 שנים אצל רבי יצחק אלחנן ספקטור בגרודנה. נישא לבתו של הגביר המפורסם וראש הקהל של לומז'ה, ר' ישראל משה נובינסקי. בשנת תרל"ד התמנה לכהן במקום אחיו כרבה של לומז'ה. אחריו כיהן בתפקיד זה הרב איסר יהודה מאלין שלימים נעשה ראש בית הדין בבריסק. הצעת רבנות באיישישוק לא יצאה אל הפועל בשל התנגדות אחד מנכבדי הקהילה למנותו, בשל היותו כבד שמיעה. תלמידו היה רבי יואל לייב הלוי הרצוג אביו של הרב הראשי לישראל יצחק אייזיק הלוי הרצוג. לאחר פטירת אשתו הראשונה נישא לבת אחיו הרב אברהם שמואל דיסקין, מינדל צירל דיסקין שהייתה מפורסמת בליטא בחכמתה ויופיה.

היה בין משתתפיו הקבועים של כתב העת כנסת חכמי ישראל, כתב העת של רבני מזרח אירופה בשנים 1892–1900, לצד רבנים כמו רבי יוסף זכריה שטרן, רבי שמואל מוהליבר ורבי ישראל יהושע מקוטנא. הוא היה מקובל על בני קהילתו, יפה תואר ומקפיד על לבושו. וחוגים המקורבים לממשלה הרוסית הציגו אותו כ"רב לדוגמה" בשל תלבושתו המהודרת וכובע הצילינדר המבריק שלו. הצייר הפולני בוגאצקי מצוטט כמי שאמר שכדי לצייר את דמותו הפטריארכלית של הרב דיסקין הוא זקוק למכחולם של רפאל או רמברנדט.

הוא נפטר בח' בתמוז תרס"ח, 7 ביולי 1908, ונקבר בבית הקברות העתיק של לומז'ה לצד אביו רבי בנימין דיסקין. הקבורה התאפשרה אף שבית הקברות העתיק נסגר לקבורה ארבעים שנה קודם לכן מחוסר מקום, בשל התמוטטות קיר פנימי בסמוך לקבר אביו שאירעה בדיוק בלילה שלפני פטירתו.

לקריאה נוספת
------------

* יום טוב לוינסקי, "דור דור ורבניו: ר' נח יצחק דיסקין", בתוך: יום טוב לוינסקי (עורך), ‏ספר יזכור לקהילת לומז'ה, בספריית העיר ניו יורק (תמונה 129)

הערות שוליים
------------

1. ↑  תלמידו זה נכח בעת מכת ברק שפגעה בביתו של אותו נכבד שהתנגד למינוי הרב דיסקין ופטירת שתי בנותיו הקטנות. הוא תלה זאת בהערתו לאותו אדם שהתנגדותו עלולה להמיט עליו אסון משמים, והקדיש את ספרו על מגילת רות לזכרן של שתי הילדות. להרחבה על סיפור זה, ראו: **משואה ליצחק**: ספר זיכרון לרב יצחק אייזיק הלוי הרצוג, ירושלים תשס"ט, ח"א עמ' 85, הערה 1.
"**סתלבט בקיבוץ**" הוא סינגל של להקת פול טראנק ביחד עם הראפר הישראלי ג'ימבו ג'יי. השיר יצא לאור ב־11 בפברואר 2022, כסינגל מתוך אלבום האולפן השלישי של פול טראנק, "ממותה". השיר היה ללהיט ונבחר לשיר השנה לשנת ה'תשפ"ב של גלגלצ ורדיו תל אביב.

רקע וכתיבה
----------

את השיר כתבו ג'ימבו ג'יי וגל ניסמן והלחינו ניסמן וזהר ברזילי. השיר הופק על ידי אריאל קשת וברזילי ועובד על ידי ניסמן וברזילי. ניסמן סיפר על תהליך יצירת השיר: 

> 
> לא מעט שנים העברתי בלא מעט קיבוצים בכל הארץ, ובעיקר ב-6 השנים האחרונות בהם אני גר בקיבוץ בדרום הביאו את הרצון לכתוב שיר על ההווי בקיבוץ, על הבחירה לגור רחוק מכל הסצנה, על השקט וגם קצת להסתלבט על הסתלבט.  
> במהלך הכתיבה הרגשתי קצת תקוע עם טקסט ורציתי טייק של מישהו אחר שמבין בנושא, אמן הטקסט ואחד הראפרים הכי טובים שיש - ג'ימבו ג'יי. הוא הגיע לקיבוץ, ישבנו לקפה באולפן, השמעתי לו סקיצה עם הפזמון ועם הבתים בלי טקסט ואחרי שדיברנו קצת על הנושא הוא אמר לי "אני הולך לעבוד, נדבר בקרוב".  
> תוך יומיים קיבלתי סמס צנוע של... "נראה לי שיש כיוון", בסשן הבא הוא חזר עם 7 דונם טקסט מדהים, שהיה אפשר לעשות ממנו אלבום קונספט שירי קיבוץ. זה היה כמו לטייל בחנות ממתקים ענקית, רק תבחר מה בא לך, אז התחלנו לסנן מה כן מה לא, נקרענו מצחוק והיה כיף, אז הלכנו להקליט והיה כיף.
> 
> 
> 
> — 
>

וידאו קליפ
----------

הווידאו קליפ צולם בקיבוץ רוחמה שבצפון הנגב. לקליפ הם השתמשו במגוון חפצים ובעלי מקצוע שונים כמו: קלנועית, ארגז בירות, חברת מוניות ושליח פיצה.

גרסות כיסוי
-----------

במסגרת המצעד השנתי של גלגלצ, ביצע תמיר גרינברג יחד עם הגבעטרון גרסת כיסוי לשיר המשלב קטעים בעברית ואנגלית.
בנוסף בוצעה גרסת כיסוי על ידי ג'יין בורדו לשיר.

מיקומי שיא
----------

| 
‏‏‏  **מצעדים שבועיים (2022–2023)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 8 |
| המצעד הרשמי של גלגלצ | 1 |
| העשירייה | 4 |
| היטליסט | 59 |

| 
‏‏‏  **מצעדים שנתיים (2022)** |
| --- |
| מדינה | מצעד | מיקום שיא |
|  ישראל | מדיה פורסט ישראל | - |
| המצעד הרשמי של גלגלצ | 1 |
| העשירייה | 9 |
| רדיו תל אביב | 1 |

| 
‏‏‏  **מצעדים שנתיים (התשפ"ג)** |
| --- |
| מדינה | מצעד | מיקום שיא |
|  ישראל | מדיה פורסט ישראל | 15 |

קישורים חיצוניים
----------------

* בן שלו, בהתחלה חשבתי שג'ימבו ג'יי ו"פול טראנק" גזענים. עד ששמעתי את השורה על האסי, באתר הארץ, 19 ביוני 2022
* מילות השיר "סתלבט בקיבוץ", באתר שירונט

הערות שוליים
------------

1. ↑  אריאל פייגלין, שיר חדש: "אוהב לגור בחור ולקרוא לו מרכז העולם", באתר ערוץ 7, 15 במאי 2022
2. ↑  מערכת mako מוזיקה, ‏"ואז הייתה הנקמה שלנו": מה קרה כשתמיר גרינברג שר עם הגבעטרון?, באתר ‏מאקו‏, 5 בספטמבר 2022
3. ↑  מדיה פורסט - המצעד הישראלי השנתי לסיכום שנת תשפ"ג | Mysong By Media Forest, באתר www.mysong.co.il (באנגלית)
בית הכנסת העתיק בחורבת שמע
קבר המיוחס לשמאי הזקן ואשתו בהר מירון
**חורבת שמע** הוא אתר ארכאולוגי הנמצא בהר מירון ובו שרידי עיר תלמודית. מקובל לזהות את המקום עם תקוע הגלילית.

זיהוי האתר
----------

החוקר ישעיהו פרס סבר בזמנו, שהמקום הוא כפר שמי הנזכר בתלמוד הירושלמי, אלא שדעה זו אינה מקובלת. כיום מקובל לזהות את המקום עם תקוע הגלילית (להבדיל מתקוע שבגבול מדבר יהודה, מולדת הנביא עמוס). עליה נאמר בתלמוד בשל שפע זיתיה: "תקוע אלפא לשמן (מנחות פ"ה, ע"ב), דהיינו, בעסקי שמנים היא הראשונה. או - "אוכלין בזיתים עד שיכלה אחרון שבתקוע", שהרי תקוע היא בצפון וזיתיה מבשילים במאוחר.

שרידים היסטוריים
----------------

במקום שרידים של מאוזוליאום, ושרידי בית-הכנסת. כבר במאה ה-16 נתגלו שרידי בית-כנסת עתיק במקום. בחפירות ארכאולוגיות נחשפו במקום מערות, גתות ושרידי מבנים. הבניין בנוי לרוחב ושונה מבתי-הכנסת האחרים שבגליל. ראשיתו, במאות השנייה והשלישית-לספירה, אז חרב כנראה ברעידת אדמה, נבנה שוב ותיפקד במאות הרביעית והחמישית, עד להריסתו במאה השישית ברעש נוסף. על משקוף פתחו חקוקה דמות נשר. מדרגות היורדות למרחב בית הכנסת מובילות, ככל הנראה, למקום בו שכנה עזרת הנשים. בפנים מצויים שרידי טורי עמודים המשרטטים את המקום בו הוצב ארון הקודש. באתר שער נוסף עם משקוף מעוטר במנורה בת שבעה קנים, וכן ספסל אבן ששימש את המתפללים ושרידי מקווה ששכן בתוך בית הכנסת עצמו.

בחזית בית הכנסת מבנה בן שתי קומות שאורכו כארבעה מטרים. זהו מבנה קבורה, שבקומתו הראשונה מצויות גומחות למתים וכריות אבן למראשותיהם. שנים רבות הייתה מקובלת הסברה שזה הוא קברו של שמאי הזקן ושל אשתו. ליד המבנה ישנן מערות, מקום קבורת תלמידי שמאי הזקן. במורד אפיקו של נחל מירון, לצד החניון בגדתו הדרומית של הנחל נמצאת טחנת קמח ישנה ששימשה לטחינת קמח בכח מי מעין מירון עד תחילת המאה ה-20. כיום (2009) המקום מוזנח, ולא משולט.

קישורים חיצוניים
----------------

ויקישיתוף מדיה וקבצים בנושא **חורבת שמע** בוויקישיתוף
* תקוע בגליל באתר דעת - אנציקלופדיה יהודית.
* חורבת שמע (ישראל), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529054505171

 |
**קרולינה וסיצ'ק** (בגרמנית: **Caroline Vasicek**; נולדה ב-19 באוגוסט 1974) היא שחקנית וזמרת אוסטרית.

ביוגרפיה
--------

וסיצ'ק נולדה בווינה ולמדה דרמה ומוזיקה בעירה. תפקידה הראשון על הבמה היה בגיל עשר. היא שיחקה את המספרת בהפקה של "יוסף וכתונת הפסים המשגעת", הופיעה במחזמר "אליזבת" אודות אליזבת, נסיכת בוואריה, וכן גם במחזות הזמר "גריז" בתפקיד סנדי ו"היפה והחיה" בתפקיד בל.

ב-1996 שיחקה את התפקיד הראשי בסרט "Der Bockerer 2" המתרחש באוסטריה שלאחר מלחמת העולם השנייה.

בדיבוב המקורי של הסרט "בת הים הקטנה" של חברת וולט דיסני היא דיבבה שתיים מהאחיות של אריאל, כאשר בגרסת הדיבוב האוסטרית של הסרט היא דיבבה את הדמות הראשית, אריאל. בגרסת הדיבוב הגרמנית של הסרט "מולאן" היא ביצעה את קטעי השירה של מולאן.

ב-2005 הופיעה במחזמר אודות דרקולה.

קישורים חיצוניים
----------------

* קרולינה וסיצ'ק, במסד הנתונים הקולנועיים IMDb (באנגלית)
* קרולינה וסיצ'ק, במסד הנתונים הקולנועיים KinoPoisk (ברוסית)
* קרולינה וסיצ'ק, באתר MusicBrainz (באנגלית)
* קרולינה וסיצ'ק, באתר Yandex.Music (ברוסית)
* קרולינה וסיצ'ק, באתר Discogs (באנגלית)
* קרולינה וסיצ'ק, באתר Genius

|  |  |
| --- | --- |
| בקרת זהויות עריכת הנתון בוויקינתונים | 
* GND: 133721787
* ISNI: 0000 0000 1891 5058
* LCCN: no2013097883
* MusicBrainz: 0ad0d867-4c21-4ba0-b3b0-0ee9e09ccef4
* NKC: jx20111004013
* VIAF: 35653258
* WorldCat: lccn-no2013097883

 |
"**Gimme Some Truth**" (במקור מאוית "**Give Me Some Truth**") הוא שיר מחאה שנכתב ובוצע על ידי ג'ון לנון. השיר יצא לראשונה באלבומו Imagine משנת 1971. "Gimme Some Truth" מכיל התייחסויות פוליטיות שונות העולות מזמן כתיבתו, בשנים האחרונות של מלחמת וייטנאם. ההקלטה, שהופקה בשיתוף עם פיל ספקטור, כוללת סולו גיטרת סלייד שניגן ג'ורג' האריסון, חברו לשעבר של לנון ללהקת הביטלס.

בשנת 1982, "Gimme Some Truth" יצא כבי-סייד של "Love" בסינגל שיצא לאחר מותו. השיר שימש כשיר הנושא של הסרט התיעודי Gimme Some Truth: The Making of John Lennon's Imagine Album משנת 2000.

מקורות
------

העבודה על השיר החלה כבר בינואר 1969 במהלך סשנים של Get Back של הביטלס, שבסופו של דבר התפתחו ל-Let It Be. הקלטות בוטלג של הלהקה מבצעת שירים שבסופו של דבר נכנסו להקלטות הסולו של חברי הלהקה כוללות כמה ביצועים של "Gimme Some Truth". הקלטה של הביטלס מבצעים את השיר שוחררה רשמית בשנת 2021, והופיעה במהדורה המחודשת של Let It Be: 50th Anniversary Edition ובסרט התיעודי The Beatles: Get Back.

> הצד השני מתחיל עם 'Gimme Some Truth', שהוא אחד שהתחלתי לפני שנה או שנתיים - כנראה בהודו. כתבנו שם הרבה. זה היה ליקוק ישן שהיה לי הרבה זמן, אבל שוב שיניתי את המילים. אני אוהב את השיר כי הוא נשמע טוב אבל הוא לא קיבל הרבה תשומת לב, אז זה שיר אישי שאני אוהב את הצליל שלו. הגיטרות טובות והקול נשמע נחמד, ואתה יודע, והוא אומר כל מה שהוא אומר. ג'ורג' עושה סולו חד עם אצבע הפלדה שלו (הוא לא גאה בזה יותר מדי, אבל אני אוהב את זה).
> 
> — ג'ון לנון
> 
>

מילים
-----

"Gimme Some Truth" מעביר את תסכולו של לנון מפוליטיקאים מתעתעים ("בניו קצרי השיער צהובי הבטן של טריקי דיקי"), מהצביעות ומהשוביניזם ("השוביניסטים הקטנים והמתנשאים של אמא"). מילות השיר מתמצתות כמה רגשות רווחים באותה תקופה, כאשר אנשים רבים השתתפו בעצרות מחאה נגד ממשלותיהם.

השיר משתמש גם בהתייחסות לחרוז הילדים "Old Mother Hubbard" (על אישה שהולכת להביא לכלב שלה עצם, רק כדי לגלות שהארון שלה ריק) כפועל. האזכור של "סבון רך" משתמש בפועל כסלנג במובנו הקלאסי - כלומר, חנופה לא כנה המנסה לשכנע מישהו לעשות או לחשוב משהו, כמו במקרה של פוליטיקאים המשתמשים ברטוריקה ספקנית או מתעתעת כדי לדכא תסיסה ציבורית או כדי להפיץ באופן לא הוגן.

לנון משתמש בשיר החוזר "Money for rope/Money for dope", כאשר הביטוי הקודם הוא וריאציה של הניב הבריטי "Money for old rope" (רווח שהושג במאמץ מועט או ללא מאמץ). על פי פיטר ג'קסון, היה זה פול מקרטני שהגה את השורה הזו במהלך סשנים של Get Back. ג'קסון הראה למקרטני את הקטעים מהסרט התיעודי שלו של הביטלס מבצעים את השיר, שלא זכרו שעבדו עליו. לנון עצמו הודה בשיחות פרטיות כי "שמונת האמצעיים" נכתב על ידי מקרטני.

משתתפים
-------

* ג'ון לנון - שירה, גיטרה חשמלית
* ג'ורג' האריסון - גיטרה חשמלית, גיטרת סלייד
* ניקי הופקינס - פסנתר
* רוד לינטון - גיטרה אקוסטית
* אנדי דייוויס - גיטרה אקוסטית
* קלאוס פורמן - גיטרה בס
* אלן וייט - תופים

קישורים חיצוניים
----------------

הערות שוליים
------------
דגם של המאוזוליאום כפי שהיה בשיאו. הדגם ממוקם בטורקיה הקטנה, איסטנבול.
**ארטמיסיה השנייה** (ביוונית: **Ἀρτεμισία**, נפטרה בשנת 350 לפנה"ס) הייתה אחותו ורעייתו של מאוזולוס מלך קאריה. לאחר פטירתו של מאוזולוס בשנת 353 לפנה"ס עלתה ארטמיסיה לשלטון כאחדשרפנית קאריה, ושלטה בה עד פטירתה.

קורות חיים
----------

ארטמיסיה הייתה בתו של הקטומנוס אחשדרפן קאריה. היא נישאה לאחיה, ולאחר מותו שלטה לצידו במשך כשנתיים. בתקופת שלטונה המשיכה בפעולות הכיבוש שהחל בעלה, וכבשה את האי רודוס.

ארטמיסיה נודעה בקבר המפואר שבנתה לבעלה וקראה אותו על שמו. קבר זה, המאוזוליאום בהליקרנסוס נחשב לאחד משבעת פלאי תבל. המאוזוליאום נבנה בבירת הממלכה, הליקרנסוס (כיום בודרום שבטורקיה). המבנה הוקם על ידי גדולי האמנים היווניים באותה עת ונחשב מלאכת מחשבת נפלאה.

עוד סופר עליה כי בצערה שתתה כל יום מעט מאפרו של בעלה ביין ששתתה, וזאת על מנת להרעיל את עצמה באיטיות ולהצטרף אליו עם סיום הקמת המאוזוליאום.

קישורים חיצוניים
----------------

ויקישיתוף מדיה וקבצים בנושא **ארטמיסיה השנייה** בוויקישיתוף
* ארטמיסיה השנייה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 122642333
* SUDOC: 140712097
* VcBA: 495/281276
* VIAF: 62434793
* WorldCat: viaf-207276853

 |
**מארג פיונאבאר** (באנגלית: **The Fionavar Tapestry**) היא טרילוגיית ספרי פנטזיה מאת גאי גבריאל קיי, המתרחשת בחלקה בעולם המודרני שלנו, אך ברובה בעולם הדמיוני **פיונאבאר**. העלילה מדברת בעיקר על חמישה סטודנטים באוניברסיטת טורונטו, שנגררים אל "העולם הראשון במארג" בידי הקוסם לורן כסוף-גלימה. ברגע שהם מגיעים לשם, כל אחד מהם מגלה את תפקידו וגורלו במאבק ברשע המאיים להשמיד את כל העולמות מיסודם.

שלושת הספרים הם:

* **עץ הקיץ**
* **האש הנודדת**
* **הדרך האפלה מכול**

נושאי הטרילוגיה
---------------

התפיסה המרכזית של קיי בספרים היא שפיונאבאר הוא ראשון העולמות, בעיקר במובן המיתולוגי; האגדות והסיפורים של העולמות האחרים, מקורם (או סופם) בעולם הראשון הזה. כמו ברוב הפנטזיות המיתולוגיות, גם כאן יש היררכיה של אלים וישויות על-טבעיות נוספות, כאשר המרכזית ביותר מהן היא דמות **האורג** שעל הנוֹל, שאורג את חוטי המארג הגדול המספר את סיפורם של כל העולמות. בהתאם לתפקידה, דמות מרכזית זו אינה מופיעה באופן ישיר בעלילה, אך רבים מהאלים וחצאי-האלים האחרים מוצגים ואף משפיעים על רצף האירועים.

בכתיבתו, קיי מצליח לתפוס את מה שחמק מרבים מחבריו לז'אנר הפנטזיה:[דרוש מקור] תחושת מציאות חודרת בעולמו, המתמזגת עם אלמנטים מיתיים ופנטסטיים כדי ליצור מארג מורכב של סגנונות ותבניות רבים ושונים, אנטיתזה כמעט מוחלטת למרכיבים החד-ממדיים של רבים מספרי וסרטי הפנטזיה. כתיבתו היא גם די חסרת-רחמים מדי פעם, באופן המגיע כמעט (אך לעולם לא לחלוטין) לרמה של סלידה.

החמישה
------

ישנן חמש דמויות מרכזיות בסיפור, כולן היו בהתחלה סטודנטים באוניברסיטה מעולמנו - זרים בפיונאבאר; כל אחד מגלה את תפקידו וייעודו בתקופה בה הם שוהים שם. אלה הם קווין ליין (שהופך למאהבה של אחת האלות בפיונבר), פול שַייפֵר (מקריב את חייו לאל ונשלח בחזרה), דייב מרטיניוק (הופך ללוחם בין הרוכבים), קימברלי פוֹרד (הופכת לחוזה) וג'ניפר לוֹאֶל (שמתגלה כגוינביר של המלך ארתור).

קישורים חיצוניים
----------------

* מארג פיונאבאר, באתרו של גאי גבריאל קיי (באנגלית)
פירוש נוסף ערך זה עוסק בשדרה מרכזית בברצלונה. אם התכוונתם לשדרה בטרגונה, ראו רמבלה נובה.
שדרת לה רמבלה בחורף
שדרת לה רמבלה מהאוויר
**שדרת לה רַמְבְּלָה** (בקטלנית וספרדית: **La Rambla**) היא שדרה מרכזית בברצלונה, אחד מיעדי התיירות העיקריים של העיר. היא נמשכת לאורך כ-1.2 ק"מ המעוטרים בעצים, בין הרובע הגותי לשכונת אל רבאל, ומחברת בין אנדרטת קולומבוס אשר על יד הים לכיכר קטלוניה.

מקור השם הוא שיבוש של המילה הערבית "רמל", שפירושה "חול" (זהו גם מקור שמה של העיר הישראלית רמלה) ובמקור הייתה שדרת נתיבים של נחלים שיָּבשו. היא נחשבת כסדרה של חמישה רחובות קצרים, לכל אחד מרחובות אלו שם ייחודי, והשדרה כולה נקראת על כן בצורת רבים "**לס רמבלאס**" (Las Ramblas). 

המשורר הספרדי פדריקו גארסיה לורקה תיאר את הרמבלה "הרחוב היחיד בעולם שלא הייתי רוצה שייגמר".

מאפיינים
--------

הרמבלה היא מקום שוקק חיים בכל שעות היום, וניתן למצוא בה בתי קפה, פסלים, מופעי רחוב, קוסמים, משחקי מזל, דוכני פרחים, עציצים, קיני צפורים, בעלי חיים ועוד, לכל אורכה.

לאורך השדרה ניצבים מבנים עתיקים ומיוחדים כגון בניין התיאטרון, השעון הראשון של ברצלונה, לצד יצירות אמנות של ז'ואן מירו (הפסיפס בכניסה לשוק) ומרצפות ייחודיות בצורת גלים. 

נקודות ציון:

* ליסאו – בית האופרה המפורסם של ברצלונה, נפתח ב-1847.
* בניין האוניברסיטה הישן, היום משמש כתיאטרון.
* לה בוקריה – השוק המפורסם ביותר של ברצלונה.
* מזרקת קאנאלטס – המזרקה המפורסמת ביותר של ברצלונה המשמשת כנקודת מפגש פופולרית וכסמל לעיר ברצלונה כולה.

רוב השנה הרמבלה צפופה, בעיקר בעונת התיירות, שאז נמצאים בשדרה יותר תיירים מאשר מקומיים, או לפני משחקים בינלאומיים הנערכים בין קבוצת הכדורגל של ברצלונה לבין קבוצה אירופית אחרת, אז ניתן לראות תהלוכות של אוהדים הצועדים בשדרה. תופעה זו שינתה את אופי הרחוב, וכיום ניתן למצוא בו הרבה יותר חנויות מסחר מבעבר. מסיבה זו, השדרה הפכה מוקד מרכזי לכייסים.

מפת רחובות הרמבלה
-----------------

להלן מפת רחובות הרמבלה הנמשכים בין נמל ברצלונה לכיכר קטלוניה (מימין ומשמאל - הרובע הגותי).

ראו גם
------

* תכנון עירוני של ברצלונה

קישורים חיצוניים
----------------

| עיינו גם בפורטל: |
| --- |
|  | **פורטל ברצלונה** |

ויקישיתוף מדיה וקבצים בנושא **לה רמבלה** בוויקישיתוף
* דף מידע בעברית על שדרות הראמבלס

הערות שוליים
------------

1. ↑  Barcelona ... - Thorn Tree Travel Forum - Lonely Planet
2. ↑  TripAdvisor guide to the Rambla, mentioning pickpockets

  


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007532862105171
* LCCN: sh2004010609
* VIAF: 315161549
* WorldCat: viaf-315161549

 |
**איוואן סטניסלבוביץ' טרטל** (בבלארוסית: **Іва́н Станісла́вавіч Тэ́ртэль**; נולד ב-8 בספטמבר 1966, כפר פריוולקי, מחוז המשנה הורדנה, מחוז הורדנה, בלארוס הסובייטית, ברית המועצות) הוא איש צבאי בלארוסי, יו"ר הוועדה לביקורת המדינה של בלארוס, סגן יו"ר הוועדה לביטחון המדינה של הרפובליקה של בלארוס (2008–2020) ויו"ר הוועדה לביטחון המדינה של בלארוס (משנת 2020).

ביוגרפיה
--------

נולד ב-8 בספטמבר 1966 בכפר פריוולקי שבמחוז משנה הורדנה לאב שעבד בבית קולנוע ואם - ספרנית. את בית הספר התיכון סיים בעיר דרוסקינינקאי.

בשנת 1984 התגייס לצבא הסובייטי. בשנים 1985 - 1989 למד בבית הספר הפיקוד הגבוה לצנחנים של ריאזאן. לאחר התפרקות ברית המועצות - שירת במשמר הגבול של בלארוס מ1993 עד 2007. במהלך השירות למד שנה במכון לביטחון לאומי של הק.ג.ב הבלארוסיובהמשך למד ניהול באוניברסיטה על שם יאנקה קופלה בהרודנה.

החל מ-24 בנובמבר 2008 ועד 16 בדצמבר 2013 - שימש כסגן יו"ר הוועדה לביטחון המדינה של בלארוס לענייני ביטחון כלכלי ולמאבק בשחיתות. החל מ-16 בדצמבר 2013 ועד 4 ביוני 2020 - שימש כסגן יו"ר הוועדה לביטחון המדינה והיה חבר בוועדות הבין-משרדיות בנושא שיתוף פעולה צבאי-טכני ובקרת ייצוא, בנושא ביטחון בתחום הכלכלי תחת המועצה לביטחון לאומי של בלארוס.

בשנת 2011, לאחר הבחירות לנשיאות בבלארוס ב-2010, שהוכרו על ידי האיחוד האירופי כבלתי דמוקרטיות, כמו גם בשל הפיזור האלים של המחאה במינסק ב-19 בדצמבר 2010, הוא נכלל ברשימת המדינאים והפקידים הבלארוסים שעליהם הטיל האיחוד האירופי סנקציות. בשנת 2012, מועצת האיחוד האירופי הכירה בו אחראי על פעילות הדיכוי של הק.ד.ב נגד החברה האזרחית והאופוזיציה הדמוקרטית במדינה.

בשנת 2017 סיים לימודים באקדמיה למנהל ציבורי שתחת נשיא הרפובליקה של בלארוס. ב-4 ביוני 2020 מונה ליו"ר הוועדה לביקורת המדינה של בלארוס.

ב-17 באוגוסט 2020 בנובופולוצק, הוא ניסה לדבר עם השובתים של חברת נפטאן (בה היה חבר דירקטוריון), אשר לא הסכימו עם התוצאות של הבחירות לנשיאות בלארוס, אבל המוחים לא הקשיבו לו וצעקו לו להסתלק .

ב-31 באוגוסט 2020 נכלל טרטל ברשימת האנשים שהוטלה עליהם איסור כניסה בלתי מוגבל ללטביה, איסור לחמש שנים על כניסה לאסטוניה ואיסור כניסה לליטא, זאת בשל העובדה שבמעשיו ארגן ותמך בזיוף הבחירות לנשיאות ב-9 באוגוסט ובדיכוי אלים של ההפגנות השלוות יחסית.

ב-3 בספטמבר 2020 מונה על ידי נשיא בלארוס אלכסנדר לוקשנקו לתפקיד יו"ר הק.ד.ב.

קישורים חיצוניים
----------------

* ביוגרפיה, באתר הוועדה לבקרת המדינה ברפובליקה של בלארוס
* מדיה: טרטל בפגישה עם שגרירים במשרד החוץ

הערות שוליים
------------

1. ↑  "Опубликован черный список невъездных в ЕС белорусов (дополнено)". *KP.BY*. 2020-02-02. נבדק ב-2020-06-22.
2. ↑  COUNCIL IMPLEMENTING REGULATION (EU) No 84/2011 of 31 January 2011 amending Regulation (EC) No 765/2006 concerning restrictive measures against President Lukashenko and certain officials of Belarus
3. ↑  COUNCIL DECISION 2012/642/CFSP of 15 October 2012 concerning restrictive measures against Belarus
4. ↑  Указ Президента Республики Беларусь от 4 июня 2020 года № 203
5. ↑  На «Нафтане» требуют отставки Лукашенко в 10-дневный срок. Иначе забастовка
6. ↑  Работники «Нафтана» освистали главу КГК Ивана Тертеля
7. ↑  Лукашенко, ЦИК, силовики. Страны Балтии ввели санкции в отношении белорусских чиновников
**אנטולי יאקובלביץ' סולוביוב** (ברוסית: **Анатолий Яковлевич Соловьёв**; ‏נולד ב־16 בינואר 1948) הוא קוסמונאוט סובייטי-רוסי שטס לחלל כחבר צוות תחנת החלל מיר.

קורות חיים
----------

אנטולי סולוביוב נולד בריגה, לטביה הסובייטית למשפחה ממוצא רוסי. לאחר סיום בית הספר, בשנת 1967 הוא התחיל לימודים באוניברסיטת לטביה. הוא לא סיים את שנת הלימודים הראשונה, ועזב את הלימודים לטובת קורס טייס. בהמשך הוא גויס לחיל האוויר הסובייטי והוצב ביחידת החיל.

בשנת 1976 נכלל ביחידת הקוסמונאוטים.

בשנת 1988 שוגר לחלל בחללית סויוז TM-5 לצד ויקטור סביניך ואלכסנדר אלכסנדרוב מבולגריה. הם התחברו לתחנת החלל מיר. בתחנת החלל כבר פעלה משלחת מס' 3 בפיקוד ולדימיר טיטוב. הם חזרו לכדור הארץ בחללית סויוז TM-4 לאחר סיום תוכנית ניסויים.

ב-1990 שוגר לחלל בחללית סויוז TM-9 כמפקד צוות לצד אלכסנדר בלנדין. הם התחברו לתחנת החלל מיר ובכך החלה פעילות של משלחת מס' 6 לתחנת החלל. הם ביצעו מספר מחקרים לרבות פעילות חוץ רכבית. אנטולי סולוביוב חזר לכדור הארץ כעבור 179 ימים.

ב-1993 שוגר לחלל בחללית סויוז TM-15 לצד סרגיי אוודייב ומישל טוניני מצרפת. הם התחברו לתחנת החלל מיר בה כבר פעלה משלחת מס' 11 בפיקוד אלכסנדר ויקטורנקו. לאחר ביצוע חפיפה משלחת מס' 12 בפיקוד סולוביוב וכללה סרגיי אוודייב החלה את פעילותה. הם ביצעו מספר מחקרים לרבות פעילות חוץ רכבית. צוות חזר לכדור הארץ כעבור 188 ימים.

ב-1995 שוגר לחלל במשימה STS-71 לצד אסטרונאוטים אמריקאים. הם התחברו לתחנת החלל מיר בה כבר פעלה משלחת מס' 18 בפיקוד ולדימיר דז'ורוב. לאחר 5 ימים מעבורת החלל עזבה ו משלחת מס' 19 בפיקוד סולוביוב החלה בפעילות סדירה. הם ביצעו מספר מחקרים לרבות פעילות חוץ רכבית. אנטולי סולוביוב חזר לכדור הארץ כעבור 75 ימים בחללית סויוז TM-21.

ב-1997 שוגר שוב סולוביוב לחלל בחללית סויוז TM-24 לצד פאבל וינוגרדוב. הם התחברו לתחנת החלל מיר. הם ביצעו מספר מחקרים לרבות פעילות חוץ רכבית. סולוביוב חזר לכדור הארץ כעבור 197 ימים.

בשנת 1999 עזב סולוביוב את תוכנית החלל הרוסית. מאז הוא מכהן כנשיא קרן "למען מולדת".

קישורים חיצוניים
----------------

ויקישיתוף מדיה וקבצים בנושא **אנטולי סולוביוב** בוויקישיתוף
* תקציר נתונים באתר ספייספאקטס(הקישור אינו פעיל)
* נתונים מאנציקלפדיית החלל
* ביוגרפיה באתר נאס"א
* אנטולי סולוביוב, באתר אנציקלופדיה בריטניקה (באנגלית)
**איטון מס** (באנגלית: **Eton mess**; מילולית: "הבלגן של איטון") הוא קינוח מסורתי אנגלי.

הקינוח עשוי עלי רובארב Rhubarb ולעיתים ניתן להוסיף תותי שדה, מרנג וקצפת.

כיום הקינוח מורכב מעלי רובארבפירות יער מרנג, והררי קצפת.

היסטוריה
--------

ככל הנראה מקורו של הקינוח במכללת איטון, ובאופן מסורתי הקינוח מוגש לאחר משחק הקריקט השנתי בין איטון לבין בית הספר הארו.

תיאור הקינוח מופיע לראשונה בטקסט משנת 1893 מאת ההיסטוריון ארתור ביוון, המתאר מסיבת גן שערכה המלכה ויקטוריה.

במקור כלל הקינוח תותי שדה או בננות עם קצפת. המרנג הוא תוספת מאוחרת.

המילה "בלגן" (Mess) מתארת את מראה המנה, אולם באנגלית משמעה גם "כמות של מזון" או "תערובת של מרכיבים הנאכלים יחד".

ראו גם
------

* קראנאכאן
* פבלובה

לקריאה נוספת
------------

* Darra Goldstein, **The Oxford Companion to Sugar and Sweets**, P 243

קישורים חיצוניים
----------------

ויקישיתוף מדיה וקבצים בנושא **איטון מס** בוויקישיתוף
* "איטון מס", בכתבה מאת השף הסטון בלומנטל, בעיתון "הגארדיאן"

הערות שוליים
------------

1. 1 2 3 4  ראו ב"לקריאה נוספת" ספרה של דארה גולדשטין, בעמ' 243
2. ↑  המילה "mess", במילון ובסטר